b'\n_START_ARTICLE_\nSosiaalinen konstruktionismi\n_START_PARAGRAPH_\nSosiaalinen konstruktionismi on yleisnimi erilaisille tutkimussuunnille, joiden taustaoletuksena on tiedon ja k\xc3\xa4sitteiden sosiaalinen eli yhteis\xc3\xb6llinen rakentuminen. Sosiaalinen konstruktionismi tarkastelee sosiaalisen todellisuuden ja merkitysten rakentumista.\n_START_SECTION_\nM\xc3\xa4\xc3\xa4rittely\n_START_PARAGRAPH_\nSosiaalisen konstruktionismin alkuteoksena pidet\xc3\xa4\xc3\xa4n usein Peter Bergerin ja Thomas Luckmannin kirjaa Todellisuuden sosiaalinen rakentuminen (1966). Berger ja Luckmann tarkastelevat teoksessaan sit\xc3\xa4, kuinka ihmisten tavat hahmottaa ja ymm\xc3\xa4rt\xc3\xa4\xc3\xa4 arkitodellisuutta ovat sosiaalisesti rakentuneita. Muun muassa narratiivisuuden ja diskurssien tutkimus ovat jatkaneet ajatuksen kehittely\xc3\xa4. _NEWLINE_Tieteenfilosofi Ian Hacking on luonnehtinut konstruktionistisia tutkimuksia seuraavasti: jos tutkija v\xc3\xa4itt\xc3\xa4\xc3\xa4, ett\xc3\xa4 asia X on sosiaalisesti rakentunut, niin silloin h\xc3\xa4n pit\xc3\xa4\xc3\xa4 totena seuraavaa:_NEWLINE_(0) Nykyisess\xc3\xa4 tilanteessa X:\xc3\xa4\xc3\xa4 pidet\xc3\xa4\xc3\xa4n itsest\xc3\xa4\xc3\xa4n selv\xc3\xa4n\xc3\xa4; X vaikuttaa v\xc3\xa4ist\xc3\xa4m\xc3\xa4tt\xc3\xb6m\xc3\xa4lt\xc3\xa4._NEWLINE_(1) X:n ei tarvitsisi olla olemassa, tai sen ei tarvitsisi olla lainkaan sellainen kuin se on. X, tai X sellaisena kuin se on nyt, ei ole v\xc3\xa4ltt\xc3\xa4m\xc3\xa4t\xc3\xb6nt\xc3\xa4 seurausta asioiden luonteesta; X ei ole v\xc3\xa4ist\xc3\xa4m\xc3\xa4t\xc3\xb6n._NEWLINE_Konstruktionistiset tutkimukset ihmistieteiss\xc3\xa4 ovat yleens\xc3\xa4 tutkimuksia siit\xc3\xa4, kuinka jokin my\xc3\xb6hemmin itsest\xc3\xa4\xc3\xa4nselv\xc3\xa4n\xc3\xa4 pidetty ajatus tai k\xc3\xa4site on rakentunut historian saatossa ja yhteiskunnallisten kehityskulkujen my\xc3\xb6t\xc3\xa4. T\xc3\xa4llaisissa tutkimuksissa v\xc3\xa4itet\xc3\xa4\xc3\xa4n n\xc3\xa4iden ajatusten olevan sosiaalisesti rakentuneita. Konstruktionistisissa tutkimuksissa tyypillisesti v\xc3\xa4itet\xc3\xa4\xc3\xa4n, ettei tutkittavan asian, esimerkiksi kansakunnan k\xc3\xa4sitteen, tarvitsisi olla lainkaan sellainen kuin se on, ja kuvataan millaiset yhteiskunnalliset tapahtumasarjat ovat vaikuttaneet nyky\xc3\xa4\xc3\xa4n olemassa olevan k\xc3\xa4sitteen syntyyn.\n_START_SECTION_\nSosiaalinen konstruktionismi tieteentutkimuksessa\n_START_PARAGRAPH_\nSosiaalinen konstruktionismi on her\xc3\xa4tt\xc3\xa4nyt yleist\xc3\xa4 huomiota tieteentutkimuksessa. Bruno Latour ja Steve Woolgar esittiv\xc3\xa4t teoksessaan Laboratory Life: The Social Construction of Scientific Facts (1979), ett\xc3\xa4 tieteelliset tosiasiat ovat sosiaalisesti rakentuneita. Tieteensosiologiassa vaikutusvaltaisen Edinburghin koulukunnan nimekk\xc3\xa4imm\xc3\xa4t edustajat Barry Barnes ja David Bloor ovat my\xc3\xb6s soveltaneet konstruktionistisia ajatuksia tieteen tutkimiseen. Konstruktionistisessa tieteentutkimuksessa katsotaan, ett\xc3\xa4 tieteellinen tieto on sosiaalisesti rakentunutta, koska tutkimuskohteen ja tutkimuskysymysten valinta ja muotoilu on sosiaalinen prosessi, ja tieteess\xc3\xa4 k\xc3\xa4ytetyt k\xc3\xa4sitteet ja merkitykset ovat sosiaalisia instituutioita.\n_START_SECTION_\nArvostelu\n_START_PARAGRAPH_\nN\xc3\xa4kyvin sosiaalisen konstruktionismin arvostelu on kohdistunut v\xc3\xa4itteisiin tieteellisen tiedon tai tosiasioiden sosiaalisesta rakentumisesta, ja aiheesta on osaltaan k\xc3\xa4yty v\xc3\xa4ittely\xc3\xa4 tieteiden sodassa. Sanojen "sosiaalinen konstruktio" asema muoti-ilmauksena sai lis\xc3\xa4huomiota, kun ranskalainen fysiikan professori Alan Sokal onnistui julkaisemaan postmodernistisessa, kulttuurintutkimuksen alaa edustavassa lehdess\xc3\xa4 Social Text parodiajulkaisun, jonka tarkoitus oli paljastaa, ett\xc3\xa4 oli mahdollista kirjoittaa t\xc3\xa4ysin j\xc3\xa4rjet\xc3\xb6n artikkeli ja saada se julkaistuksi, kunhan vain k\xc3\xa4ytti riitt\xc3\xa4v\xc3\xa4n samanlaista sanastoa ja kieliasua kuin lehti yleens\xc3\xa4 k\xc3\xa4ytti. My\xc3\xb6hemmin Sokal julkaisi yhdess\xc3\xa4 Jean Bricmont\'n kanssa kirjan Fashionable Nonsense, jossa he kritisoivat postmodernismin lis\xc3\xa4ksi my\xc3\xb6s konstruktionistista tieteentutkimusta. Muita arvostelijoita ovat olleet muun muassa filosofi Paul Boghossian kirjassa Fear of Knowledge ja psykologi Bradley Franks kirjassaan Culture and Cognition: Evolutionary Perspectives, sek\xc3\xa4 niin sanotun Santa Barbaran koulukunnan evoluutiopsykologit John Tooby ja Leda Cosmides kirjassaan The Adapted Mind._NEWLINE_Sosiaalinen konstruktionismi tieteentutkimuksessa voidaan ymm\xc3\xa4rt\xc3\xa4\xc3\xa4 my\xc3\xb6s hyvin jyrk\xc3\xa4ksi kannaksi, jossa ei v\xc3\xa4itet\xc3\xa4 vain tieteellisen tiedon, vaan my\xc3\xb6s tieteellisten tosiasioiden olevan sosiaalisesti rakentuneita. Kaikki tieteelliset tosiasiat olisivat t\xc3\xa4ll\xc3\xb6in yhteiskunnallisten olosuhteiden m\xc3\xa4\xc3\xa4r\xc3\xa4\xc3\xa4mi\xc3\xa4 ja koko todellisuus sellaisena kuin tiede sen kuvaa olisi sosiaalisesti rakentunut.  \xc3\x84\xc3\xa4rimm\xc3\xa4inen versio jyrk\xc3\xa4st\xc3\xa4 konstruktionismista olisi universaali sosiaalinen konstruktionismi. Ian Hackingin mukaan on hyvin vaikea l\xc3\xb6yt\xc3\xa4\xc3\xa4 yht\xc3\xa4\xc3\xa4n universaalia konstruktionistia, joka v\xc3\xa4itt\xc3\xa4isi aivan kaiken olevan sosiaalisesti rakentunutta. Julkisessa keskustelussa sosiaalinen konstruktionismi samaistetaan joskus jyrkk\xc3\xa4\xc3\xa4n konstruktionismiin tieteentutkimuksessa tai jopa universaaliin sosiaaliseen konstruktionismiin. Valtaosa konstruktionistisista tutkimuksista ei kuitenkaan ota mit\xc3\xa4\xc3\xa4n kantaa kysymyksiin tieteellisen tiedon tai tieteellisten tosiasioiden rakentumisesta._NEWLINE_Joskus konstruktionistiset tutkimukset ymm\xc3\xa4rret\xc3\xa4\xc3\xa4n v\xc3\xa4itteeksi, ettei rakentunut asia ole todella olemassa. Hacking huomauttaa ett\xc3\xa4 rakentuneet asiat, esimerkiksi talot, ovat olemassa. Konstruktionistisissa tutkimuksissa pyrit\xc3\xa4\xc3\xa4n yleens\xc3\xa4 muuttamaan vallitsevaa k\xc3\xa4sityst\xc3\xa4 tutkittavan asian luonteesta, ei v\xc3\xa4itt\xc3\xa4m\xc3\xa4\xc3\xa4n sit\xc3\xa4 olemattomaksi.'